**„Железнице Србије“ ад**

**-** Одбор послодавца за преговоре

за закључивање Колективног уговора

за "Железнице Србије" ад, Београд

**Дана: 03.09.2020. године ПРЕДЛОГ**

**Б е о г р а д**

**З А П И С Н И К бр. 9**

са преговора о закључивању Колективног уговора за „Железнице Србије“ акционарско друштво, Београд, одржаних 03.09.2020. године, са почетком у 12:00 часова у сали 361,

на I спрату пословне зграде, ул. Немањина бр. 6 у Београду

Састанку присуствују:

**Одбор за преговоре оснивача:** Марија Исаиловић, Министарство грађевинарства, саобраћаја и инфраструктуре, члан одбора

**Одбор за преговоре „Железнице Србије“ ад**: Светлана Јелић-Бурић, председник Одбора, Наташа Алексић Капетановић, члан, Дејан Бадовинац, члан, Миланка Минић, члан, Момирка Васић, члан, Илија Радоњић, члан

**Одбор за преговоре репрезентативних синдиката**: Верица Николић, председник, Јелена Јововић, члан, Виолета Шебек Давидовић, заменик члана, Аида Стојковић, члан, Ивана Јовичић Ћурчић, члан, Љиљана Богдановић, заменик члана, Гордана Росић, члан, Саша Станковић, члан,

**Светлана Јелић-Бурић**, председник Одбора послодавца за преговоре за закључивање Колективног уговора за “Железнице Србије” ад, поздравила је присутне. Констатовала је да се седница у складу са раније постигнутим договором снима и предложила следећи

Дневни ред:

1. Усвајање записника број 8. са преговора за закључивање Колективног уговора за „Железнице Србије“ акционарско друштво, Београд, одржаних 31.08.2020. године

2. Разматрање и усаглашавање текстуалног дела Колективног уговора за “Железнице Србије” акционарско друштво, Београд

3. Разно

Предложени днени ред је једногласно усвојен.

**Тачка 1. Усвајање записника број 8. са преговора за закључивање Колективног уговора за „Железнице Србије“ акционарско друштво, Београд, одржаних 31.08.2020. године**

**Јелена Јововић,** код усаглашавања члана 127. потребно је извршити прецизирање њеног излагања, тако да гласи “образовање комисије за праћење примене колективног уговора по закону није обавезно, али синдикати инсистирају на њеном формирању”, а код усаглашавања члана 7. ставила је примедбу да нису представници репрезентатив синдиката предложили формулацију “ниво квалификације” него представник послодавца, Миланка Минић, и да су они прихватили ову измену.

**Записник бр. 8 са преговора за закључивање Колективног уговора за „Железнице Србије“ ад одржаних 31.08.2020. године са наведеном изменом је усвојен.**

**2. Разматрање и усаглашавање текстуалног дела Колективног уговора за “Железнице Србије” акционарско друштво, Београд**

**Светлана Јелић-Бурић,** Одбор репрезентативних синдиката је 02.09.2020. године доставио предлог измена и допуна колективног уговора, који ће свима бити достављен.

**Члан 8.**

Одбор репрезентативних синдиката је предложио да се дода став 3. и то: “Запослени из става 2. овог члана, коме недостаје до 5 (пет) година до стицања услова за старосну пензију, има право на основну зараду радног места са кога је премештен, ако је то за њега повољније.”

**Верица Николић**, у ранијим колективним уговорима је ова одредба постојала и на сугестије запослених предлажу да буде и у овом колективном уговору.

**Светлана Јелић-Бурић**, у закону ових одредаба нема, односно закон то не регулише, и без мишљења оснивача не можемо да се изјашњавамо и да прихватимо овај предлог. Потребно је и да видимо колика су то додатна средства.

**Наташа Алексић Капетановић**, тражићемо мишљење оснивача и накнадно ћемо разматрати овај предлог.

**Одбор репрезентативних синдиката предложио је нови члан 24а. који гласи**: „Запослени који обавља рад ван просторија послодавца – рад од куће у складу са чланом 14а. овог Колективног уговора, има право на зараду и сва друга права израда и пооснову рада, осим права на накнаду трошкова превоза за долазак и одлазак са рада.”

**Светлана Јелић-Бурић**, предлог је прихватљив, само ћемо извршити прецизнију формулацију, тако да је одложено усаглашавање овога члана.

**Члан 57.**

Одбор репрезентативних синдиката предлаже да се у члану 57., који је усаглашен, дода нови став који гласи: “Запосленом за рођење детета припада солидарна помоћ у новчаном износу од 50.000 динара“.

**Светлана Јелић-Бурић**, сматра да овај предлог треба да се формулише као нови члан, као и да се предвиди и формулише ко доноси одлуку, као и да ли имамо средства у Програму пословања.

**Наташа Алексић Капетановић**, потребно нам је мишљење и став оснивача.

**Светлана Јелић-Бурић**, да ли ће бити прихваћен видећемо након мишљења оснивача.

**Предлог новог члана 82а.**

Одбор репрезентативног синдиката предлаже нови члан 82а. који гласи: “Синдикални представник који за време колективног преговарања не користи плаћено одсуство има право на увећање основне зараде од 20% до окончања преговора.“

**Светлана Јелић-Бурић**, чланови одбора за преговоре репрезентативних синдиката су и до сада ово остваривали у пракси приликом преговарања. Предлог је прихватљив, али ће и Министарство за рад дати своје мишљење.

**Члан 82а. је усаглашен и гласи:**

„Синдикални представник који за време колективног преговарања не користи плаћено одсуство има право на увећање основне зараде од 20% до окончања преговора.“

**Предлог новог члана 38а.**

**Светлана Јелић-Бурић**, је предложила формулацију новог члана 38а. која гласи: „Запослени који у току рада, због извршења послова по налогу непосредног руководиоца користи јавни превоз, а који нема право на накнаду трошкова превоза у складу са чланом 38. овог Колективног уговора, остварује право на накнаду у висини стварних трошкова, уз правдање картама за превоз.”

Предлог може да се разматра тек након усаглашавања члана 38.

**Члан 38.**

**Светлана Јелић-Бурић**, члан 38. није усаглашен, предлог синдиката да се обрише 2 км послодавац не може прихватити, члан 118. Закона о раду дефинише да запослени има право на накнаду трошкова у складу са општим актом и уговором о раду. Затражићемо мишљење Минстарства за рад.

**Аида Стојковић**, закон не познаје 2 км.

**Јелена Јововић**, 2 км је неприхватљив критеријум.

**Наташа Алексић Капетановић**, подсетила је да је, на основу мишљења Министарства финансија, послодавац дужан да за трошак накнаде за превоз запосленог лица прибави веродостојну исправу на основу које доказује да је на адекватан начин надокнадио трошак запосленог за одлазак и долазак са посла (месечна карта, рачун за куповину горива) и предлаже да након добијања мишљења Министарства за рад наставимо са усаглашавањем овог члана.

**Члан 114.**

**Светлана Јелић-Бурић**, Срђан Ђорђевић ће свим члановима одбора синдиката доставити формулацију тачака 11. и 14. и тај члан ћемо усаглашавати накнадно.

Прилог 1.

**Светлана Јелић-Бурић**, предлаже да Радна група за израду методологије за вредновање послова Прилога 1 настави са радом и да на наредним седница размотримо предлог Радне групе. Наводи да дефинисање типичног радног места подразумева усвајање препознатљивог назива радног места за одређену стручну спрему, који додатним описом (називом) у продужетку може да се примени у свим организационим деловима привредног друштва, без обзира на послове које обавља тај организациони део.

**Аида Стојковић**, синдикати су инсистирали на наставку рада радне групе, дошли смо на пола.

**Јелена Јововић**, немамо основне параметре за бодовање.

**Светлана Јелић-Бурић**, предложила је да при раду примене бодове, а не проценте, јер је мишљења да је тако лакше за рад.

**Верица Николић**, рад радне групе за израду методологије обустављен је у јануару месецу ове године, пре ванредног стања. Чињеница је да ми то не можемо да урадимо, најбоље ангажовати неког са стране да то уради.

**Аида Стојковић**, подсећа на усаглашавање члана 16.

**Светлана Јелић-Бурић**, размотрићемо предлог и предложићемо оно што можемо да прихватимо.

**Следећи састанак преговора одржаће се у среду, 09.09.2020. године, са почетком у 12,00 часова.**

**2. Разно**

Преговори су завршени у 13,00 часова.

|  |  |
| --- | --- |
| **ЗА ОДБОР ЗА ПРЕГОВОРЕ**  **РЕПРЕЗЕНТАТИВНИХ СИНДИКАТА**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Верица Николић** | **ЗА ОДБОР ЗА ПРЕГОВОРЕ**  **„ЖЕЛЕЗНИЦЕ СРБИЈЕ“ АД**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Светлана Јелић-Бурић** |